Tuotteet ja palvelut vuonna 2012 (Tietojen kerääminen ja analysointi)

EUROOPAN RISKIENSEURANTAKESKUS: MUUTOSTEN ENNAKOIMINEN Erityistavoite 1: Virasto luo perustan työterveyttä ja työturvallisuutta koskevan tutkimuksen ja toimien painopisteiden määrittämiselle siten, että se yksilöi ja seuraa alan kehityssuuntauksia ja ennakoi uusia ja esiin nousevia riskejä laaja-alaisella ennakointitutkimuksella. Saatiin päätökseen Foresight-hanke, jossa ennakoidaan nopeasti kasvavaan ”vihreiden työpaikkojen” alaan liittyviä pitkän aikavälin riskejä. Hankkeen päätteeksi järjestetyn seminaarin tarkoituksena oli testata ja yhdistää eri skenaariot, joita hankkeessa oli kehitetty, sekä selvittää, miten niiden pohjalta voitaisiin ratkaista hankkeessa esiin tulleita kysymyksiä erilaisten toimintavaihtoehtojen avulla. Julkistettiin raportti, jossa eriteltiin nanomateriaalien käsittelyyn liittyvien riskien puutteellista tiedostamista. Samalla julkistettiin tietokanta, jossa on esimerkkejä valmistettujen nanomateriaalien hallinnointiin liittyvistä hyvistä käytännöistä. Lisäksi tuotiin esiin jo olemassaolevia aloitteita, joiden avulla pyritään tiedottamaan valmistettuihin nanomateriaaleihin liittyvistä riskeistä. Erityistavoite 2: Virasto osallistuu aiempaa keskitetympään tutkimus- ja ennaltaehkäisytyöhön arvioimalla ja analysoimalla riskitekijöihin sekä terveyteen kohdistuviin vaikutuksiin liittyvää tutkimusta. Yhteistä OSHwiki-verkkosivustoa kehitettiin edelleen lisäämällä siihen alustuksia eri aiheista ja valmistautuen siten sivuston alustavaan julkaisuun vuonna 2013 ja varsinaiseen käynnistämiseen vuonna 2014. Valtuutetut käyttäjät voivat lisätä artikkeleita OSHwiki-sivustolle ja muokata siellä esitettyjä tietoja. Sivusto kattaa tärkeitä aiheita, joita monet työterveys- ja työturvallisuusalan organisaatiot käsittelevät eri puolilla maailmaa. Erityistavoite 3: Virasto tukee työterveyttä ja työturvallisuutta koskevan tutkimuksen ja toimien painopisteiden määrittämistä siten, että se laatii yleiskatsauksen työterveys- ja työturvallisuusalan tilanteesta Euroopassa aiempien ja tämänhetkisten tietojen pohjalta. Taloudellisia kannustimia koskeva viraston hanke saatiin päätökseen sen jälkeen, kun oli tutkittu toimenpiteitä, joiden avulla Euroopan eri maat ovat kannustaneet hyviin työterveyttä ja työturvallisuutta koskeviin tuloksiin: alhaisemmat tapaturmavakuutusmaksut tai verot, pankkien myöntämät paremmat ehdot (esimerkiksi alhaisemmat korot) ja valtion tuki jne. Julkaistiin opas laitoksille ja elimille, jotka voivat tarjota tällaisia kannustimia. Erityistavoite 4: Virasto pyrkii herättämään keskustelua riskienseurantakeskuksen havainnoista ja varmistamaan keskustelun hyödyllisyyden vaihtamalla näkemyksiä ja konsolidoimalla ne kohderyhmien ja edunsaajien kanssa. Virasto järjesti karsinogeenejä ja työperäisiä syöpätauteja käsittelevän työpajan, jossa tehtiin yhteenveto siitä, mitä tällä hetkellä tiedetään altistumisesta työpaikalla, syövän syistä ja työolosuhteista. Virasto järjesti yhdessä Euroopan liikenneturvallisuusneuvoston kanssa tapahtuman, joka koski työterveys- ja työturvallisuuskysymysten huomioon ottamista maantieliikenteen alalla. Tapahtumassa painotettiin erityisesti työntekijöiden osallistumista työterveys- ja työturvallisuusaloitteisiin. Virasto toteuttaa hanketta, jossa se pyrkii sisällyttämään työterveys- ja työturvallisuusnäkökohdat osaksi opetustyötä. Virasto julkaisi osana hanketta tiedotteen ja useita tapaustutkimuksia, jotka koskevat opettajien kouluttamiseen liittyviä hyviä työterveys- ja työturvallisuusalan käytäntöjä. Lisäksi niitä voidaan hyödyntää tiedotettaessa erilaisista riskeistä. Virasto osallistui useisiin kokouksiin ja seminaareihin, joista yhden järjesti Maailman terveysjärjestö ja toisen European Network of Education and Training in Occupational Safety and Health -verkosto. Virasto tiedottaa toiminnastaan Twitter-tilin avulla sosiaalisessa mediassa, ja sen tilillä on noin 6 000 seuraajaa. Erityistavoite 5: Virasto auttaa päättäjiä ja työterveys- ja työturvallisuustiedon tuottajia tukemaan paremmin yrityksiä siten, että virasto kerää kyselyin tosiaikaisia tietoja työterveyteen ja työturvallisuuteen liittyvästä hallinnoinnista ja alan keskeisistä uusista riskeistä. Vuonna 2012 julkaistiin neljä toissijaista analyysiraporttia, jotka perustuivat viraston vuonna 2009 tekemään uusia ja esiin nousevia riskejä koskevaan eurooppalaiseen yritystutkimukseen (ESENER) Analyysien aiheina olivat: työterveyden ja -turvallisuuden hallinta; työntekijöiden mukanaolo ja kuuleminen terveys- ja turvallisuusasioissa; psykososiaalisten riskien tehokkaaseen hallintaan liittyvät tekijät sekä psykososiaalisten riskien hallinta – edistäjät, esteet, tarpeet ja toteutetut toimenpiteet. Raportista julkaistiin myös tiivistelmä, jossa esitetään yhteenveto näiden neljän tutkimuksen tuloksista ”Työterveyden ja työturvallisuuden, psykososiaalisten riskien ja työntekijöiden osallistumisen hallinta ESENER-tutkimusta soveltamalla”. ESENER-tutkimuksesta laadittu jälkiarviointi julkaistiin joulukuussa 2012. Jälkiarvioinnissa pidettiin tutkimuksen lähestymistapaa yleisesti ottaen hyvänä, mutta siinä myös yksilöitiin tiettyjä seikkoja, joita voitaisiin parantaa tulevissa versioissa. Raportti esitettiin neuvoa-antavalle Prevention and Research Advisory Group -ryhmälle (PRAG). Erityistavoite 6: Virasto pyrkii saavuttamaan ajankohtaisen yhteisen näkemyksen työterveys ja -turvallisuusalan tutkimuksen painopisteistä, kannustamaan alan kansallisia tutkimuslaitoksia, jotta ne asettavat yhteisiä painopisteitä, tiedottavat toisilleen tuloksista ja edistävät työterveys ja -turvallisuusalan vaatimusten sisällyttämistä tutkimusohjelmiin. Viraston aihekeskus esitti syyskuussa 2012 lopullisen raporttiluonnoksen viraston tutkimuksen painopisteistä vuosiksi 2013–2020. TYÖYMPÄRISTÖÄ KOSKEVAT TIEDOT: HYVIÄ KÄYTÄNTÖJÄ KOSKEVIEN TIETOJEN JAKAMINEN TYÖPAIKALLA Erityistavoite 1: Virasto kehittää hyödyllisiä, käytännönläheisiä ja laadukkaita tietotuotteita Terveellinen työ -kampanjoita varten. Vuosien 2012–2013 kampanjan ”Yhteistyöllä riskit hallintaan” käynnistämistä varten kehitettiin noin 20 tuotetta: kampanjaopas, yhteisiä tuotteita Euroopan työmarkkinaosapuolten kanssa, tapaustutkimuksia ja sivusto jne. Erityistavoite 2: Virasto lujittaa ennaltaehkäisyä antamalla hyödyllisiä ja käytännönläheisiä tietoja hyvistä käytännöistä ensisijaisilta aloilta ja ensisijaisista aiheista. Laadittiin kirjallisuuskatsauksia työpaikkaterveyden edistämiseen liittyvästä työnantajien ja työntekijöiden motivaatiosta. Lisäksi laadittiin kolme e-Facts-tiedotetta tupakasta (työnantajille, tupakoitsijoille ja tupakoimattomille). Niitä kaikkia tehtiin tunnetuksi pienoiskampanjalla Maailman tupakattoman päivän yhteydessä. Julkaistiin e-Facts-tiedotteita myös työ- ja yksityiselämän tasapainosta, nuorten työntekijöiden terveyden edistämisestä ja mielenterveyden edistämisestä. Virasto osallistui Torinossa Kansainvälisen työjärjestön (ILO) ja amerikkalaisen NIOSH-organisaation kanssa yhteiseen kokoukseen, jossa esiteltiin NAPO-koulutusmateriaalit. Erityistavoite 3: Virasto tukee ennaltaehkäisyä huolehtimalla siitä, että tietotuotteet ovat aina ajantasaisia. Päivitettiin REACH- ja CLP-asetuksiin liittyviä tietoja viraston sivuston monikielisessä osassa tarkoituksena tuoda esiin kemikaaleja koskevan EU:n lainsäädännön muuttuminen; erityisesti painotettiin työhön liittyviä näkökohtia. Tämä toteutettiin pienoiskampanjan avulla yhdessä useiden alakohtaisten organisaatioiden, työmarkkinaosapuolten, asianomaisten komission yksiköiden, kansallisten päätöksentekijöiden ja kansallisten REACH-neuvontapalveluiden kanssa. Viraston työtä vaarallisten aineiden osalta (muun muassa tiedottaminen pk-yrityksille) esiteltiin johtavien työsuojelutarkastajien komitean (SLIC) Chemex-työryhmän (Working Group for Chemical Monitoring) kokouksessa sekä työterveyden ja työturvallisuuden neuvoa-antavan komitean (ACSH) ”Chemicals”-työryhmän kokouksessa. Erityistavoite 4: Virasto parantaa riskienarviointien toteuttamista ja laatua mikro- ja pienyrityksissä (1–49 työntekijää) lisää tietoisuutta riskienarviointien tarpeellisuudesta ja siitä, miten arviointi tehdään. Virasto jatkoi Online interactive Risk Assessment -välineen (OiRA) kehittämishanketta sekä EU:n että jäsenvaltioiden tasolla. Sovelluksen peruskehitystyö saatiin lähes valmiiksi vuonna 2012. Työn aikana luotiin uusia toimintoja, joilla pyrittiin vastaamaan OiRA-kumppaneiden yksilöimiin tarpeisiin entistä paremmin. Käytettävyystestin jälkeen käynnistettiin uusia kehitystoimia välineen käyttäjäystävällisyyden parantamiseksi. Virasto toimi hyvin aktiivisesti OiRA-yhteisön kehittämisessä ja asianomaisia välineitä on otettu laajalti käyttöön kansallisella tasolla ja työmarkkinaosapuolten alakohtaisten neuvottelukomiteoiden ansiosta EU:n tasolla. Verkostoituminen ja koordinointi Kehitettiin edelleen kansallisten tietokeskusten välistä verkostoa, viraston hallintoa ja yhteyksiä EU:n ja kansainvälisiin organisaatioihin. Kehitettiin hallinnollisia valmiuksia ehdokasmaissa ja mahdollisissa ehdokasmaissa (käyttötarkoitukseensa sidotut varat). Koordinoitiin suunnittelua ja arviointia.